  Виталий Пронин Августа Конюховалэн 100 ар тырмонэзлы сӥзем материалъёсты газетысь лыдӟыса, тодэ ваёнъёсме гожтэме потӥз. Августа Васильевна мынам вунэтонтэм дышетӥсе но улонме югдытӥсе луэ.Секыт ож аръёс мыныку, 1942-тӥ-1943-тӥ аръёсы, А. В. Конюхова дышетӥз но кивалтӥз Алнаш ёросысь Кучыран школаын (Валера пиез монэн одӥг ёз - дышетским куинетӥ классын). Кыӵе яратӥ визьнодасьме - аслэсьтым анайме кадь!Тулыс, дышетскон ар йылпумъяськон азьын, анае но агае монэ школае мыныны ӧз лэзе, юрттӥськы колхозлы, юрт котырын ужа, пичи вындэ, сузэрдэ чакла, шуизы. Агае но, 4-тӥ классэз быдтыса, ӧз ни дышетскы. Атае - ожын, со ик гожтэтаз шуиз, кушты дышетскондэ, юртты анаедлы колхоз ужын. Анаймылэн тазалыкез лябӟемын, ужаны ӧз поталля. Нош ми ньыль нылпиос, ваньмес сюдыны, дӥсяны кулэ.Кытчы пырод, кылзӥськи. Озьы вакчи дыр куспын мон дыши гурт котырысь вань ужъёслы: нянь пыжи, пудо возьмай, мисьтаськи - ваньзэ вераса уд быдты.Одӥг шулдыр арнянуналэ Августа Васильевна вуиз дорамы. Анаен верасько, мон палэнын кылзыса сылӥсько.- Малы пиды уг ветлы школае? - юа дышетӥсь.- Ма, дӥськут урод, сиён тыро-пыдо ӧвӧл, дорын ужась но кулэ. Соин дугдытӥм, лэся, - валэктэ анай.- Ӵуказе ик лэзе, пиды умой дышетске, 4-тӥ классэз коть мед быдтоз. Оло, ӝоген война но быроз, атайды бертоз. Ачид но гужем вылтӥ бурмод, ми но маин ке соин юрттыны быгатом, - индылӥз Августа Васильевна.Анае верам кылъёссэ валаз, лэся. Ярам, пе, лэзё. Озьы мон нош ик эшъёсы пӧлы вуи дуно но мусо школаям. Котныр починка гуртысьтымы куинь-ньыль иськеме зор-котэн, кезьытэн ветлоно ке но, макем шумпотӥ. Гужемаз монэ Августа Васильевналэн дэмламезъя 10-15 нуналлы Алнаш школае пионер лагере ӧтизы.Табере мыным аслым но 80 арес тырмоз ни. Дуно но дано дышетӥселы тау карисько шонер улон сюрес возьматэмезлы. Артистозь будонэ но та учыр бордысен ик кутскиз, малпасько. 1961-тӥ арын Ленинградысь театръя училищеез йылпумъяса, Удмурт театрын ужасько. 16-тӥ январе учкисьёсты ӧтисько юбилей ӝытам - «Бызьыны вуэм песяйёс» спектакле.Геннадий СОЛОВЬЁВ. Теги: Алнаш  